ไอร่า+ซัมมิทกลืนธนมิตรฯทำครบวงจร
&nbsp;ไอร่า แคปปิตอล ควง ซัมมิท คอร์ปอเรชั่น เทกโอเวอร์ธนมิตร แฟคตอริ่ง เดินหน้าแต่งตัวไอร่าฯ เข้าตลาดหุ้นไตรมาสแรกปีหน้า เตรียมซื้อ บลจ. และลีสซิง
19 ส.ค. 2554

ไอร่า แคปปิตอล ควง ซัมมิท คอร์ปอเรชั่น เทกโอเวอร์ธนมิตร แฟคตอริ่ง เดินหน้าแต่งตัวไอร่าฯ เข้าตลาดหุ้นไตรมาสแรกปีหน้า เตรียมซื้อ บลจ. และลีสซิง
นางนลินี งามเศรษฐมาศ ประธาน เจ้าหน้าที่บริหาร บริษัท ไอร่า แคป ปิตอล เปิดเผยว่า บริษัทต้องการซื้อหุ้นบริษัท ธนมิตร แฟคตอริ่ง (DM) มากถึง 65% หรือใช้เงิน 312 ล้านบาท และพันธมิตร คือ บริษัท ซัมมิท คอร์ปอเรชั่น ต้องการหุ้น 35% หลังซื้อหุ้นล็อตใหญ่ 57.35% จากกลุ่มจิราธิวัฒน์ 53% และธนาคารไทยพาณิชย์ (SCB) 4% ในราคาหุ้นละ 24 บาทแล้ว 
ทั้งนี้ ทางกลุ่มจิราธิวัฒน์ขายหุ้น DM เพราะเห็นว่าไม่ใช่ธุรกิจหลัก ส่วนไอร่าฯ สนใจซื้อเพราะเห็นว่าแฟคทอริงมีแนวโน้มเติบโตที่ดี โดยปี 2553 DM กำไรสุทธิ 40 ล้านบาท 
“ธุรกิจนี้จะเพิ่มแหล่งรายได้ให้กับบริษัทที่ปัจจุบันมีรายได้จากธุรกิจหลักทรัพย์และที่ปรึกษาทางการเงิน เพื่อรองรับการนำไอร่าฯ เข้าจดทะเบียนในตลาดหุ้นประมาณไตรมาสแรกของปี 2555 และไม่มีแผนจะนำ DM ออกจากตลาดหุ้น ดังนั้นการซื้อบริษัท ธนมิตรฯ จึงไม่ถือเป็นการเข้าตลาดหุ้นทางอ้อม (แบ็กดอร์ลิสติง) 
นอกจากนี้ บริษัทยังสนใจจะลงทุนในธุรกิจบริษัทหลักทรัพย์จัดการลงทุน (บลจ.) และลีสซิง โดยต้องเป็นผู้ถือหุ้นใหญ่ไม่น้อยกว่า 50% และบริษัทยังสนใจธุรกิจธนาคารพาณิชย์อีกด้วย แต่อาจจะรอทางการเปิดเสรีธุรกิจนี้
นายวิวัฒน์ คงคาลัย กรรมการผู้จัดการ DM กล่าวว่า ปีนี้คาดว่ารายได้จะโต 20-30% จากปี 2553 มีรายได้ 140 ล้านบาท และคาดว่าพอร์ตแฟคทอริงน่าจะแตะระดับ 1.4 หมื่นล้านบาทได้ จากสิ้นปีที่ผ่านมาอยู่ที่ 1.1 หมื่นล้านบาท